钦定古今图书集成/方舆汇编/职方典/第1031卷 > 福建建置沿革考 通志
## 钦定古今图书集成/方舆汇编/职方典/第1031卷 > 福建建置沿革考 通志

《禹贡》“淮海维扬州，闽当海澨” ，亦其地也。《山海经纪》：“天下东南陬之山曰瓯，居海中。” 郭璞曰：“今临海永宁县即东瓯，闽在海中，闽越即西瓯。” 今建安郡其西北有山，一曰闽中山，在海中。今闽中地有穿井辟地，多得螺蚌壳败槎，知洪荒之世，山尽在海中，后人乃先后填筑之也。厥后禹东巡狩，崩于会稽。夏少康封庶子无馀于会稽，守禹冢，闽越在其封内。逮周成王，封熊绎于楚蛮姓芈氏，居丹阳，其五世孙熊渠得众心，乃兴兵伐庸扬粤，至于鄂，因立其长子康为句亶王，中子红为郢王，少子执疵为越章王，在楚蛮江上之地。按《周礼职方氏》辨邦国都鄙，以及七闽九貉之人。郑康成注曰：“闽蛮之别也。” 引《国语》史伯所云芈蛮为证。贾公彦释曰：“不作闽者，乃后人传写之误。熊渠之后叔熊，自濮如蛮后，子孙分为七种，故谓之七闽。” 司马迁《南越王传》：“秦并天下，略定扬、越。班固以越为粤，是闽与蛮，粤与越，皆通义也。无馀既得会稽，二十传为勾践，又六世至无疆，楚灭之，子孙播迁海上。秦并天下，取百越，置闽中郡。” 汉高帝五年，封无疆七世孙无诸为闽越王，无诸姓驺。孝惠三年，分东瓯封闽越君摇为东海王。建元三年，东瓯举国徙江淮，其地复属闽越。六年，封无诸孙丑为繇王，分东越，封馀善为东越王。元鼎五年，汉击馀善，元封元年，繇王居股杀馀善以降，武帝封居股为东城侯，迁闽越民江淮间，虚其地，其逃亡者自立为冶县。汉置会稽南部都尉制之。建安初，始有候官等五县。候官即福、兴、泉、漳，建安即今建宁，南平即延平；汉兴即浦城，其一《史》阙书。吴永安三年，置建安郡，晋太康分建安为晋安郡。其属建安者凡县七：曰建安，曰吴兴，曰东平，曰建阳，曰将乐，曰邵武，曰延平。其属晋安者凡县八：曰原丰，曰新罗，曰宛平，曰同安，曰候官，曰罗江，曰晋安，曰温麻，俱隶于扬州，又改隶江州。刘宋建县六：曰吴兴，曰将乐，曰邵武，曰建阳，曰绥城，曰沙村。泰始四年，改晋安为晋平，省新罗、宛平、同安三县，寻复为晋安。梁天监改南安郡，即今兴化、泉州、漳州等郡地。陈永定初，升为闽州，刺史领之。隋开皇改泉州。大业初，复为闽州，寻又改为建安郡，领县四：曰闽，曰建安，曰南安，曰龙溪，以闽为治所。唐武德八年，置都督府治泉州。贞观初，隶岭南道。景云二年，仍为闽州。开元十三年改为福州。天宝元年改为长乐郡，隶江南东道。上元元年，置节度使，领建、汀、剑、漳、泉、福六州，开府其地，寻罢节度，置都团练、观察处置使，于是始名福州曰福建。乾宁三年，观察使陈岩卒，复以王潮为节度使，统其军曰威武军。潮卒，弟审知代立。梁初为大都督府，其后王氏僭号，改元号长乐府。晋天福八年，王延政僭号于建州。开运二年，复称闽王，以福州为东都，领福、泉、建、汀、漳、镛，即今将乐县，镡，即今延平府七州。未几为南唐所灭，升泉州为清源军，后并归吴越钱氏，南唐改镡州为剑州。周广顺元年，改福州为彰武军。宋太平兴国三年，钱氏纳土，复为威武军，领福、泉、建、汀、漳、剑六州，省镛州，析建州邵武县置邵武军，属两浙西南路。四年，置兴化军。雍熙二年，始为福建路。端宗即位，福州升为福安府。元初，俱治福州。至元二十八年，置宣慰使司，并江西行省。大德元年，徙治泉州。三年仍徙治福州。至正后，福建诸路俱为陈友定所据。明洪

武二年，置“福建行中书省。” 寻改置承宣布政使司。

皇清因之。府八：福州、泉州、建宁、延平、汀州、兴化、邵武。

漳州。州一：福宁。俱隶布政使司。